Cata Coll

**Catalina Tomàs "Cata" Coll Lluch** (Balearic Catalan: [kætə koʎ ʎyx] ⓘ ; yo o tshotsweng ka Moranang a le masome a mabedi le boraro ka 2001) ke motshameki wa kgwele ya dinao e e porofeshionale yo o tshamekang e le motshwaradino kwa setlhopheng sa Liga F sa FC Barcelona le kwa  setllhopheng sa Spain sa bosetshaba. Ka selemo sa 2018, a le dingwaga tse lesome le bosupa ene e le mongwe wa bakapotene fa go diragala ditso tsa katlego tsa setlhopha sa U17 kwa sejaneng sa lefatshe. Mo ngwageng o ne oo o ne a simolola mo setlhopheng sa U20 kwa sejaneng sa lefatshe kwa France.

## Botshelo ja pele
Catalina Tomàs Coll Lluch o tshotswe ka Moranang a le masome a mabedi le boraro ka 2001 kwa Mallorca; o tswa kwa toropong ya  Pòrtol e e kwa mmasepaleng wa Marratxí kwa setlhaketlhakeng seo. O reeletswe ka Catherine of Palma yo e leng moitshepi yo o sireletsang.

## Tiro ya setlhopha
Carta Coll o simolotse go tshameka kgwele ya dinao a le dingwaga tse thataro kwa setlhopheng sa Sant Marçal. O simolotse a tshameka e le motshamekamorago yo o fa gare go fitlhela a leka gotshwaradino a le dingwaga tse lesome le motso. O tshamekile kwa ditlhopheng tsa basimane go fitlhela a nna dingwaga tse lesome le bone, fa a tlhatlogela kwa godimo kwa setlhopheng sa bomme morago ga go saenela Athletic Marratxí, pele ga a ya kwa Collerense. Mo setlheng sa gagwe sa bofelo, e ne e le mongwe wa batshameki ba popota mo go boneng go tlhatlogela kwa liking e e neng e le gone e simololwanga ya Iberdrola Challenge League. Fa a sena go nna pinagare mo setlhopheng sa gagwe le go tlhomologa mo go makatsang, Coll a tsholetsa kgatlhego ya ditlhopha tsa Primera División, a felela a tsaya neo ya Fútbol Club Barcelona. Ka Phukwi wa 2019, go ne ga begwa fa a saenne tumalano go fitlha ka 2023 le gore o tla a tshameka setlha sa gagwe sa ntlha a le kwa kadimong kwa Sevilla FC ya Primera División. Coll a simolola setlha a kgaogana metsotso le  Sara Serrat le Noelia Ramos,mme fa metshameko e ntse e tsamaya ya nna ene motshwaradino yo o neng a dirisiwa thata ke mokatisi. Mo setlheng santlha kwa First Division, Coll o ne a tshameka metshameko ya liki e le lesome le borataro.

Ka Phukwi wa 2020, Barcelona ya tlhomamisa fa Coll a boa morago ga go tshameka ngwaga o o fitileng a le mo kadimong. Ka Phalane wa 2020, Coll a tshameka kwa dikotleng morago ga kgobalo ya ga Sandra Paños e e neng ya mmaya kwa ntle ga lebala dibeke di le mmalwanyana. Coll o ne a buwa gore Paños e ne e le mogaka wa gagwe fa a sale ngwana. Coll o ne a tsaa ditshwetso mo motshamekong wa liki kgatlhanong le  Atlético Madrid kwa a thibileng penaliti fa motshameko o le mo go lefela-lefela. O simolotse tshameko ya gagwe ya Champions League mo motshamekong wa go ipatlela phatlha o neng o tshamekiwa kgatlhanong le PSV o setlhopha se neng sa o fenya ka dino tse nne go e le nngwe. Ka Sedimonthole wa 2020, o ne a gobala mo motshamekong kgatlhanong le Sevilla. Ba bongaka ja setlhopha ba ne ba bega fa a bone kgobalo ya meniscus mo leotong la gagwe la moja. Kwa bofelong ja Mopitlo o ne a gololwa ke ba bongaka.

Ka Tlhakole wa 2023 a oketsa tumalano ya gagwe le setlhopha sa *Blaugrana* go fitlhelela Seetebosigo wa 2026.

## Tiro ya boditshabatshaba
thumb|Coll  Barcelona ka Mopitlo ka 2024
Ka 2016 a le dingwaga tse lesome le botlhano o ne a tlhophiwa go ya go tsenelela European Under-17 Championships kwa Czech Republic. Setlhopha se ne sa tsaya maemo a bobedi morago ga go latlhegelwa kwa makgaolakgang kgatlhano le Germany. ka Motsheganong wa 2018 o ne e le leloko la setlhopha sa Spain se se neng se ya go tshameka European Under-17 Championships kwa Lithuania. Nako e, o ne a setse a le mongwe wa bakapotene ba setlhopha, setlhopha sa Spain se ne sa fenya bosimega ja dikgaisano tseo morago ga go fenya Jeremane kwa makgaolakgang.

Kwa bofelong ja ngwaga o ne oo setlhopha se sehibidu sa ya kwa Uruguay go ya go tshameka mo sejaneng sa lefatshe sa U17. Setlhopha seo se ne sa bewa bommampodi ba lefatshe e le lantlha morago ga go fenya sa Mexico kwa makgaolakgangnyeng. E ne e le mongwe wa bagaka ba championship yeo a sena go thiba dipenaliti tse pedi mo tlhagong ya sekamakgaolakgang o o neng o tshamekiwa kgatlhanong le Korea o o neng wa fela ka maleka. Kwa bofelong ja kgaisano, o ne a fiwa golden glove, seetsele se se neng se mmaya e le motshwaradino yo o gaisitseng mo kgaisanong yotlhe.

Ka Firikgong wa 2020 o ne a biletswa kwa setlhopheng sa U19 go ya go tshameka metshameko ya go ipaakanyetsa Under-19 European Championship kwa Ireland. Ka ntata ya COVID-19, FIFA e ne ya bega fa kgaisano eo e sutlhilwe.

Ka Phatlwe wa 2018 e ne e le ene motshwaradino yo o simololang wa setlhopha se se neng se tsaya karolo kwa sejaneng sa lefatshe sa U20 kwa France. Coll o ne gape a tsaya ditshwetso sente ka nako ya kgaisano morago ga go thiba penaliti kwa sekamakgaolakgang kgatlhanong le France. Ba ne ba bona maemo a bobedi mo kgaisanong eo morago ga go latlhegelwa ka dino tse tharo go e le nngwe kgatlhanong le Japane.

O ne a bitswa ele leloko la setlhopha sa setshaba sa Spain sa sejana sa lefatshe sa bomme sa FIFA sa 2023. Morago ga metshameko e le mmalwa a le mo bankeng, o ne a dira iponagatso ya gagwe ya ntlha mo setlhopheng sa setshaba kwa kgaisanong eo mo motshamekong wa ba ba lesome le borataro kgatlhanong le Switzerland o Spain e neng ya o fenya ka dino tse tlhano go e le nngwe. O ne a simolola a le kwa dikoteng mo motshamekong wa makgaolakgang kgatlhanong le Enyelane, a fetsa a sa nosiwa mo phenyong ya nno e le nngwe go lefela go fenya bommampodi.

## Dipalopalo tsa tiro

### Setlhopha

: *E sale ka motshameko o o tshamekilweng ka Ngwanatsele a le lesome le boferabongwe 2023*

### Tsa boditshabatsahaba

: *E sale ka motshameko o o tshamekilweng ka Sedimonthole wa 2023 a rogwa*

## Ditlotla
**FC Barcelona**

* UEFA Women's Champions League: 2020–21, 2022–23, 2023–24
* Liga F: 2020–21, 2021–22, 2022–23, 2023–24
* Copa de la Reina: 2020–21, 2021–22, 2023–24
* Supercopa de España: 2021–22, 2022–23, 2023–24

**Spain**

* FIFA Women's World Cup: 2023
* UEFA Women's Nations League: 2023–24

**Spain U20**

* FIFA U-20 Women's World Cup maemo a bobedi: 2018

**Spain U17**

* FIFA U-17 Women's World Cup: 2018

**Tsa gagwe**

* FIFA U-17 Women's World Cup Golden Glove: 2018

## Metswedi